En ole ikinä äänestänyt ketään demaria mihinkään. Ei ole mitään erityistä "demarivihaa", omiin silmiini ohjelma on vain aina ollut huttuista ja turhan monet yksittäiset poliitikot leimanneet kyllä puoluetta suuntaan, jossa mikään ei vedä puoleensa.

Saisinko silti esittää toiveen?

Kun katson vaikkapa nyt taas #Nasima -keskustelua, niin harvapa kommenteista ainakaan täällä on kovin asiallinen. Vaikka Nasiman viestikään ei vedä puoleensa, se tyyli, millä häntä ollaan suunnilleen viemässä "saunan taakse" on puistattavaa sekin.

Voisiko millään toivoa tai pyytää, että vaikka epäiltäisiin tai ajateltaisiin mitä hyvänsä, se mitä lähtee näppämistöltä olisi kanssaihmisistä puhuttaessa ihmisarvoa kunnioittavaa?

Pyytäisin tätä ihan puhtaasti asiana asian itse vuoksi, mutta myös siksi, että toivoisin meidän näkevän, kuinka meitä suomalaisina myös lietsotaan siihen. On mahdotonta sanoa nykyisestä X:stä, paljonko suomenkielisistäkin tileistämme on tehty nimenomaisesti rauhattomuutta ja yhteiskunnallista epävakautta luomaan. Jokainen saunan taakse viittaava päivitys yhtä kaikki palvelee tätä tarkoitusperää. 

Jos siis suomalaisen yhteiskuntarauhan parasta ajattelet, mieti vaikka yön yli, ennen kuin painat sen Nasima -kommenttisi Enteriä. 

Tiedän kyllä, etten ole siinä aina itsekään  mitenkään parhaimmillani ollut, mutta eipä ole geopoliittinen ympäristökään näin levoton ja uhkaava ollut. Sanoisin, että "öljyä laineille" ellei se olisi kuin manaus yhdestä Itämeren hybridisodan uhasta sekin.